**Z A P I S N I K**

**46.** sjednice školskog odbora Gimnazije „Matija Mesić“ održane **18. svibnja 2017.** godine s početkom u **14** sati u zgradi Gimnazije.

**Nazočni:** Mirjana Stanić, Andrea Sertić, Dubravka Pitlović, Daria Pinjuh-Budisavljević i Anita Holub, Zlatko Markovinović i Lidija Blažević

Sjednici nazoče još i Goran Zavor, ravnatelj škole i Gorana Lavrenčić, tajnica škole.

Nakon što je predsjednica Školskog odbora Mirjana Stanić utvrdila da sjednici prisustvuje većina članova i da sjednica može započeti za sjednicu je predložen sljedeći

DNEVNI RED

1. Usvajanje zapisnika 45. sjednice Školskog odbora

2. Davanje prethodne suglasnosti na prijedlog ravnatelja o odabiru kandidata za zasnivanje

 radnog odnosa po raspisanom natječaju

3. Donošenje odluke o raspisivanju natječaja za izbor i imenovanje ravnatelja Gimnazije

 „Matija Mesić“

4. Različito

Predloženi dnevni red jednoglasno je prihvaćen.

**Ad 1.**

Zapisnik 45. sjednice Školskog odbora nije usvojen jer su članovi Školskog odbora Zlatko Markovinović i Anita Holub tražili izmjenu, odnosno dopunu zapisnika.

Izmjene koje dostave uvrstit će se u zapisnik pa će se isti usvojiti na sljedećoj sjednici.

**Ad 2.**

Za upražnjeno radno mjesto nastavnika informatike škola je 3. svibnja 2017. godine raspisala natječaj na neodređeno vrijeme s nepunim radnim vremenom 20 sati nastave tjedno.

Natječaj je objavljen na mrežnim stranicama i oglasnoj ploči Hrvatskog zavoda za zapošljavanje te mrežnim stranicama i oglasnoj ploči škole. Natječaj je trajao do 11. svibnja 2017. godine. Na natječaj se javilo 6 kandidata, od kojih kandidatkinje – Maja Jovinac, Inja Kovačić, Blaženka Filipović, Jasna Bošković i Martina Sertić, ispunjavaju uvjete dok kandidatkinja Andrea Rajković Marić ne ispunjava uvjete natječaja.

Ravnatelj je za navedeno radno mjesto predložio Martinu Sertić, dipl. informatičara iz Slavonskog Broda. Napomenuo je da imenovana ispunjava uvjete natječaja, da trenutno radi u dvije škole te da je i doktorica znanosti.

Član Školskog odbora Zlatko Markovinović rekao je da se ne slaže s ravnateljevim prijedlogom jer smatra da je za izvođenje nastave u prirodoslovno-matematičkoj gimnaziji prikladniji kandidat sa završenim PMF-om ili FER-om, a kandidatkinja je diplomirala na Filozofskom fakultetu. Osim toga, to bi učenicima bila četvrta promjena nastavnika u ovoj školskoj godini.

Nakon ravnateljevog obrazloženja i prijedloga te kraće rasprave članovi Školskog odbora sa 3 glasa za i 4 glasa protiv uskratili su prethodnu suglasnost ravnatelju za odabir kandidata za zasnivanje radnog odnosa po raspisanom natječaju.

Za navedeno radno mjesto ponovno će se raspisati natječaj. Kako bi se nastava mogla i dalje izvoditi, do raspisivanja i realizacije natječaja, ravnatelj predlaže da se za navedeno radno mjesto primi Maja Jovinac, mag. educ. matematike i informatike po ugovoru do 60 dana.

Na ravnateljev prijedlog nije bilo primjedbi i jednoglasno je donesena

ODLUKA

Daje se suglasnost na ravnateljevu odluku o sklapanju ugovora o radu na određeno vrijeme s nepunim radnim vremenom do 60 dana bez raspisivanja natječaja sa Majom Jovinac.

Početak rada po ovom ugovoru je 19. svibanj 2017. godine.

**Ad 3.**

Sukladno odredbama Zakona o odgoju i obrazovanju u osnovnoj i srednjoj školi i Statuta Gimnazije „Matija Mesić“, Školski odbor je na sjednici održanoj 16. ožujka 2017. godine donio odluku o raspisivanju natječaja za izbor i imenovanje ravnatelja Gimnazije. Natječaj je objavljen u Večernjem listu 5. travnja i trajao je do 20. travnja 2017. godine. Na natječaj su u natječajnom roku pristigle tri prijave. Nakon provedenog postupka za izbor ravnatelja, na sjednici Školskog odbora 2. svibnja 2017. godine većinov glasova donesena je odluka o izboru kandidata za ravnatelja te je poslana u Ministarstvo znanosti i obrazovanja na prethodnu suglasnost. Budući da na navedenoj sjednici prilikom javnog glasovanja dvije članice Školskog odbora nisu htjele glasovati ni za jednog kandidata, Ministarstvo je nakon primitka cjelokupne natječajne dokumentacije uputilo Prosvjetnu inspekciju da obavi uvid u proceduru izbora ravnatelja. Predsjednica Školskog odbora upoznala je nazočne sa Rješenjem prosvjetne inspekcije kojim se zabranjuje imenovanje Zlatka Markovinovića ravnateljem škole jer postupak izbora ravnatelja prema natječaju objavljenom 5. travnja 2017. godine nije proveden u skladu s odredbama Statuta škole.

Sukladno tome potrebno je ponovno raspisati natječaj za izbor i imenovanje ravnatelja škole. Predsjednica je predložila da se natječaj opet objavi u Večernjem listu, ali da rok prijave sada bude 8 dana. Sjednica Školskog odbora na kojoj bi se utvrdila lista kandidata koji ispunjavaju uvjete natječaja trebala bi se održati 30. svibnja 2017. godine, a o vremenu održavanja sjednice predsjednica će naknado obavijestiti sve članove.

Slijedom iznesenog, a nakon kraće rasprave, članovi Školskog odbora jednoglasno su donijeli sljedeću

ODLUKU

-Raspisuje se natječaj za izbor i imenovanje ravnatelja Gimnazije „Matija Mesić“, Slavonski

 Brod.

-Natječaj će se objaviti u dnevnom tisku „Večernji list“, na oglasnoj ploči škole i službenoj

 webstranici škole [www.gimnazija-mmesic-sb.skole.hr](http://www.gimnazija-mmesic-sb.skole.hr)

-Rok za podnošenje prijava kandidata na natječaj je 8 dana od dana objave natječaja.

-Sastavni dio ove odluke je tekst natječaja.

-Ova odluka stupa na snagu danom donošenja.

Sjednica zavšena u 15,15 sati.

Zapisnik napisala: Predsjednica Školskog odbora:

Gorana Lavrenčić, dipl.iur. Mirjana Stanić, prof.